Valášek, Tomáš, poslanec NR SR (2022-12-05):
Vďaka, pán predsedajúci. Kolegyne, kolegovia, dôvod na predloženie toho zákona je veľmi jednoduchý. To, čo v praxi robíme zavedením flexibilného rodičovského, je, že by sme v prípade úspešného schválenia alebo prechodu tohto návrhu zákona umožnili ženám rozložiť si tú sumu, ktorú momentálne v rodičovskom poberajú, ktorá je podľa aktuálneho znenia zákona rozložená na tri roky, buď v období troch rokov, alebo ak sa tak rozhodnú v období dvoch rokov. Celková suma, ktorú by za to obdobie prebrali, pardon, za to obdobie pobrali, či tie dva roky alebo tri roky, by sa nezmenila. Tá celková suma, ktorú poberú momentálne v rámci troch rokov, je zhruba 11 514 eur pri rodičoch, ktorí nemali nárok na materské, otcovské, je to menej, 10 080. Tá suma by sa nemenila, avšak dávali by sme im možnosť nepoberať to tri roky, ale poberať to len dva. Pre tých, čo neprepadli z matematiky, z toho logicky vyplýva, že by poberali mesačne viac, a preto, že by si to rozložili tých buď 10 080 eur, alebo tých 11 514 eur na menej mesiacov. Čiže v praxi by to znamenalo, že ak by si za súčasných okolností rozložili to rodičovské na tri roky, tak dostávajú niečo v intervale od okolo 383 eur. Ak by si však rozhodli rodičia, že to chcú poberať v intervale len dvoch rokov, dostávali by až 479 eur 750 centov mesačne. Opäť, celková suma toho rodičovského by sa nezmenila, len by si vybrali skôr a tým pádom, alebo rýchlejším tempom, tým pádom by sa tie mesačné dávky zvýšili, ale poberali by ich o rok kratšie. A teraz, keď sa nad tým zamyslíte, tie dôvody na navrhovanie zákona sú myslím zrejmé. Kopa žien sa plánuje vrátiť, alebo rodičov, lebo sa nevzťahuje len na ženy, sa plánuje vrátiť do práce v tom období dvoch rokov po narodení dieťaťa, čiže bude mať potom zase vyšší príjem po období dvoch rokov a privítali by tú možnosť nemať tak zásadný pokles v tých prvých dvoch rokoch, kedy naozaj ten príjem potrebujú, lebo nie sú v práci, vypadli z toho pracovného, z toho plného platu a hodilo by sa im mať tých 479 namiesto tých aktuálnych 383 eur. Všetko nám, všetok výskum k tomu, ako sa formuje zdravie a psychické zdravie a pohoda dieťaťa nám hovoria, že práve tie prvé roky sú formatívne a preto zariadiť to tak, aby tie ženy, matky či rodičia vedeli mať vyšší príjem, nemali tak zásadný pokles a s tým súvisiace stresy, sa nám zdá byť aj v súlade s našou, myslím si, zdieľanou preferenciou zabezpečiť čo najbezpečnejšie a čo najpohodlnejšie pohodlie, najväčšie pohodlie pre to dieťa v tých prvých rokoch života. Je tu aj druhý dôvod a myslíme si, že tento návrh zákona, tak ako ho predkladáme, by mohol viesť aj k zvýšeniu pôrodnosti. Ako? No veľmi jednoducho. Momentálne, keď sa nad tým zamyslíte, v praxi vlastne trestáme tie ženy, ktoré sa rozhodnú mať druhé dieťa v období pred troma rokmi po narodení toho prvého. Ono totiž v praxi môže poberať rodič len jedno rodičovské, čiže keď sa narodí to druhé dieťa, tak mu zanikne nárok na rodičovské pre to prvé. Nám to nedáva zmysel. Nie je veľa vecí, na ktorých sa v tejto sále zhodneme, ale myslím si, že jedna, na ktorej sa zhodneme, je to, že ak chceme mať ako krajina budúcnosť, tak potrebujeme, aby sa začalo rodiť viac detí. Tá naša demografická krivka je skutočne zúfalá a smutná. Prečo potom vlastne trestáme ženy tým, tie, ktoré sa rozhodnú mať druhé dieťa pred navŕšením alebo dovŕšením troch rokov života toho prvého dieťaťa, prečo ich trestáme tým, že im neumožňujeme vlastne dobrať to rodičovské, na ktoré by mali za iných okolností nárok naplno, mi nie je celkom jasné. Týmto návrhom zákona im dávame tú možnosť. Vyberte si dva roky a nie tri, poberať budete poberať nie 383, ale tie zhruba 479. Do dvoch rokov to vyčerpáte a tým pádom, ak máte druhé dieťa dva a pol roka po narodení toho prvého, o nič neprichádzate, lebo ste si už komplet rodičovské vybrali. A preto si myslíme, že tým ženám, ktoré by za normálnych okolností chceli mať to dieťa, alebo tým rodičom, ktorí by chceli mať to druhé dieťa už do dvoch rokov, ale rozhodnú sa, odložím to, počkám si ešte a potom sa stane, neviem, zmena v pracovnom pomere, možno zmena v zdravotnej situácii matky či otca a už sa k tomu druhému dieťaťu nedostanú, tak tento dôvod na odkladanie druhého dieťaťa, aby tým neprišli o časť rodičovského, tento dôvod touto návrhom, touto novelou zákona berieme späť. Opäť, myslím si, že to dáva zmysel, a preto pevne verím aj pre vašu podporu a vďaka vopred za ňu.